En ukendt gerningsmand trængte torsdag formiddag ind hos en ældre kvinde i Jerslev, hvor han truede sig til at få udleveret kvindens dankort og hendes pinkode. Det oplyser Nordjyllands Politi, som fik anmeldelsen klokken 9.50. Hjemmerøveriet fandt sted omkring klokken 9.30. Den ældre kvinde kom ikke til skade under røveriet, men var efterfølgende chokeret. - At blive udsat for, at der nogen, som trænger ind på ens private bopæl, er dybt utrygt. Og det ser vi med stor alvor på - og derfor efterforsker vi i øjeblikket sagen, siger vagtchef Morten Axelsen fra Nordjyllands Politi. Han kan ikke give yderligere detaljer omkring hjemmerøveriet, da sagen er verserende. - Vi har allerede foretaget afhøringer af offeret og foretaget gerningsstedsundersøgelse samt sporsikring - og vi har foran os en række andre efterforskningsskridt, der skal belyse omstændighederne nærmere, siger han. Efterlyser gerningsmand Gerningsmanden beskrives som 180 til 190 centimeter høj, 40 til 50 år og kraftig af bygning. Han har umiddelbart intet skæg og var iført sort overdel - enten lang- eller kortærmet - sorte bukser samt et blåt mundbind. En personbil af ukendt fabrikat - muligvis en minibil passende med VW Polo eller VW Golf - i farven bordeauxrød med ukendt registreringsnummer kan være relevant for sagen. Udbyttet blev et dankort, et mindre beløb i kontanter, en Samsung Galaxy 4 Mini samt en trådløs fastnettelefon. Vagtchefen opfordrer borgere, der måtte have informationer i sagen eller har gjort sig observationer i området om straks at ringe til politiet på telefon 114.

Opsummering:
Torsdag formiddag blev en ældre kvinde udsat for et hjemmerøveri. Politiet håber på at finde frem til gerningsmanden med hjælp fra offentligheden.